runetrust/blame-folketinget-dk huggingface dataset:
Annette Vilhelmsen (SF), 2014-05-08:
Rigtig meget af den her lovgivning ligger på justitsministerens område, der ligger noget på socialministerens område, og de her børn kan jo ikke placere sig på et ministerområde, de placerer sig i deres liv, og det er den helhedsbetragtning, som jeg tænker inkorporeringen af FN's børnekonvention vil give en større sikkerhed for for børnene, end de oplever i dag.
Nick Hækkerup (S), 2020-11-12:
Noget af det, som jeg selv kan bekymre mig lidt over, er, når man har været, som ordføreren i øvrigt også har, ude at opleve politiets anvendelse af Pol-Intel; så kan det da godt ærgre, hvis man ikke med det analyseværktøj kan få anledning til og mulighed for at inddrage oplysninger fra Europol til at analysere nogle komplekse kriminalitetsbilleder.
Stén Knuth (V), 2022-06-07:
Jeg tænker jo, at vi i Venstre ligesom resten af Folketinget og ordførerne her ønsker duelige, dannede og uddannede børn fra folkeskolen, hvor hvert enkelt barns potentiale også er fuldt ud udfordret, at de er nysgerrige, og at de er kritiske, og det er en kæmpe opgave for pædagoger og lærere.
René Christensen (DF), 2010-04-12:
Det er jo et forslag, som tager udgangspunkt i, at vi i dag har en lovgivning, som siger, at der må være 40 kg pr. m², og her kommer der så et forslag om, at man skal komme ned på 33 kg, hvilket umiddelbart lyder meget tiltalende, også i forhold til dyrevelfærd.
Søren Søndergaard (EL), 2000-01-19:
Der er en lang række, der har rejst indvendinger imod den beslutning, bl.a. Amnesty International og den spanske regering, og derfor synes jeg, at det kunne være naturligt, at vi her fik oplyst, hvad den danske regering har gjort her i den sidste uge, hvor der har været mulighed for det, for at påvirke den britiske indenrigsministers beslutning.
Brian Mikkelsen (KF), 2002-04-11:
Der er etableret en kulturarvsstyrelse, som skal tage sig af opgaver på museumsområdet, der er allerede lå i Kulturministeriet, og opgaver f.eks. på fredningsområdet, som i forbindelse med regeringsskiftet blev overført fra Skov- og Naturstyrelsen. Networkingafgiften for kommercielle lokal-tv-stationer er afskaffet, så man får bedre mulighed for at klare sig økonomisk, og så vi sikrer pluralismen i den lokale, elektroniske debat. »Forbuddet« mod reklamer i forbindelse med børneudsendelser i tv er ophævet, og der er fremlagt en helt ny model til forenkling og forbedring af strukturen for kunststøtten og den internationale kulturudveksling.
Jacob Buksti (S), 2002-11-08:
Vi er glade for, at skatteministeren med dette lovforslag lever op til det klare tilsagn, der før sommerferien blev givet af trafikministeren i forbindelse med den forståelse mellem aftalepartierne om den generelle takstproblematik for Storebælt og Øresund. Det blev her understreget, at pendlerfradraget på Storebælt og eventuelt Øresund var en integreret del af hele takstproblematikken og derfor måtte behandles som sådan.
Rikke Hvilshøj (V), 2006-03-01:
Hvis man som en, der har ophold som religiøs forkynder i Danmark, har fået dom for at fremsætte trusler, har fået dom for at fremsætte udtalelser, der tilstræber at fremkalde voldshandlinger eller hærværk, eller hvis man har fået dom for at fremsætte forhånende udtalelser, så kan man blive frataget sit opholdsgrundlag som religiøs forkynder.
Annette Just (FP), 1997-11-25:
Men jeg vil også sige til Enhedslisten, som nu har startet denne debat, at jeg i virkeligheden synes, det burde være mere end blot en uafhængig vurdering af forholdet mellem den danske grundlov og Amsterdamtraktaten, nemlig også en uafhængig vurdering af, hvad er det for en retning, unionssamarbejdet går i.
Kristen Touborg (SF), 2009-10-29:
Jeg har forstået »Grøn Vækst«-systemet sådan, at økologernes manglende forbrug af kunstgødning, for nu at sige det sådan, i virkeligheden tilgodeser traditionelle landmænds forbrug – eller sagt på en anden måde: Hver gang der kommer en ny økolog, bliver der faktisk lidt mere kvælstof til de traditionelle landmænd.
Lene Espersen (KF), 2005-11-16:
Det er udmærket, at vi debatterer og diskuterer tingene og også undersøger tingene grundigt, men det er også vigtigt for regeringen at handle, og derfor lægger vi altså op til et forløb, hvor der kommer en lovgivning, og hvor de partier, der vil medvirke, bliver medinddraget, inden lovforslagene bliver fremsat.
Jens Kirk (V), 2009-05-14:
Jeg håber, at hr. Flemming Bonne lagde mærke til, hvad indenrigs- og socialministeren sagde, nemlig at arbejdsløsheden i de områder, hr. Flemming Bonne nævner, var meget, meget lav før, og derfor er det meget taknemligt at nævne - hvis man kommer fra 0,7 pct. i arbejdsløshed - at det er steget med 140 pct.
Nikolaj Villumsen (EL), 2016-06-02:
Så kunne man jo lige så vel lade være med at anerkende Israel som stat, som man lader være med at anerkende Palæstina som stat, og man kunne for den sags skyld lade være med at anerkende Danmark som stat, eftersom rigsfællesskabets ejerskab til Hans Ø diskuteres med Canada.
Kristian Jensen (V), 2018-01-17:
Allerførst glæder jeg mig over, at det er lykkedes regeringen at lave skattelettelser rigtig mange gange i løbet af 2017: Først sammen med Socialdemokratiet, hvor vi lavede en boligbeskatningsaftale, der indebærer, at skatten for boligejerne bliver lavere her i de kommende år, og så en ny skattemodel, der gradvis indfases fra 2021.
Nikolaj Villumsen (EL), 2014-04-22:
Siger Danmark ja til EU-patentdomstolen ved folkeafstemningen den 25. maj, kan det nemlig få store konsekvenser for vores fællesskab, for de små virksomheder, for innovationen, fordi der flyttes magt væk fra danske domstole og til en EU-særdomstol.
Camilla Fabricius (S), 2023-03-22:
Når ordføreren alligevel har stillet mig spørgsmålet, synes jeg jo, det er væsentligt, at det, man peger på, er, at vi er nødt til samlet at se på, hvad det er for en boligmasse, vi har, og at vi også, når vi både renoverer og ombygger, får gjort det i respekt for, at der faktisk er muligheder for det her, også i de store byer – så vi hele tiden retter den boligmasse til, både sådan at det i den måde, boligen er udformet på, faktisk kan blive til det hjem, jeg omtalte før, men også sådan at det har det prisleje, der er.
Jann Sjursen (KRF), 2002-01-31:
Der mener jeg at hr. Helge Adam Møller i dag må erkende, at det er der ikke kommet med finanslovforslaget, og det betyder, at politiet altså heller ikke får tilført de ressourcer, som i hvert fald hr. Helge Adam Møller før valget ved flere lejligheder gav udtryk for var nødvendige.
Lene Hansen (S), 2006-05-24:
Uanset civil status, uanset hvilket parforhold man lever i, bør dette Ting indføre lighed for alle kvinder med hensyn til at få børn, og det undrer mig i den grad, at Dansk Folkepartis ordfører ikke kan se sammenhængen imellem den debat, vi havde i formiddag, og det, som man nu er i færd med at gøre.
Peter Christensen (V), 2004-03-26:
Det er nødt til at være en spilleregel, præmissen for overhovedet at indgå et samarbejde, og så spørger jeg bare: Vil man sætte det som et krav, ligesom man har gjort på udlændingeområdet, hvor man siger: Vi vil ikke deltage i en regering, medmindre de stramninger, den borgerlige regering har gennemført, bliver ophævet?
Rasmus Prehn (S), 2016-11-24:
Her er der altså tale om et lovforslag, hvor der lægges op til at ændre de krav, der har været hidtil, om, at man, hvis man som hørehæmmet har skullet erhverve sig et kørekort og have det udstedt eller have det generhvervet, så har skullet op til en lægeundersøgelse, og det selv om der rent faktisk også er en anden regel, der siger, at man, så længe man har en bil med to sidespejle, faktisk gerne må køre, selv om man har en hørenedsættelse eller er døv.
Aage Frandsen (SF), 2004-10-20:
Det fremhæves jo i det her lovforslags bemærkninger, at det er nogle bestemte uddannelser, man tænker på, det er en bemyndigelse til ministeren, og det er en tankegang om, at der er noget, som vi særlig kunne have interesse i: det naturvidenskabelige f.eks. – og det erhvervsøkonomiske, står der også.
Jann Sjursen (KRF), 2003-06-03:
Det skal foregå på en sådan måde, at befolkningen i første omgang får lejlighed til en seriøs diskussion om indholdet af forsvarsforbeholdet og derefter tager stilling til det, ligesom vi gjorde i 2000 om euroen og forbeholdet vedrørende Den Økonomiske og Monetære Unions tredje fase.
Morten Dahlin (V), 2022-05-05:
Det, vi behandler i dag, er så et lovforslag, hvor stort set alle de personer, der er optaget på lovforslaget, er optaget efter de nye regler, og det er positivt, for vi går som sagt ind for, at man skal have mulighed for at kunne blive en del af det danske folk, men at der samtidig skal stilles krav, hvis man gerne vil være det.
Morten Østergaard (RV), 2008-05-16:
Det vil så selvfølgelig også betyde, at det står klart for enhver, at Danmark ikke er en ø i Europa, og at enhver efter 10 ugers ophold i et andet EU-land med arbejde vil kunne bruge EU-reglerne til at vende hjem uden om 24-års-reglen og tilknytningskravet.
Peter Juel Jensen (V), 2012-11-16:
Men jeg ved også med min baggrund som lærer, at der er mange elever, som allerede meget, meget tidligt er bevidste om det her og kan se det som en af mulighederne, altså at hvis man tager et ekstra fag på A-niveau eller flere, så har man nogle flere åbne døre at gå ind ad den dag, man skal til at træffe sin beslutning om sit ekstra uddannelsesniveau.
Line Barfod (EL), 2004-11-18:
Det mener vi kunne være rigtig godt at arbejde videre med, og ligesom flere andre håber jeg derfor også, at vi meget snart får et flertal, der vil gennemføre en udvidelse af konfliktkrådene, ligesom vi også mener, vi skal følge det, man laver i skolerne nogle steder i København, med at undervise eleverne i mægling, gribe ind over for mobning osv. for at lære børnene fra de er små, hvordan man egentlig løser konflikter på andre måder end med vold.
Rasmus Jarlov (KF), 2011-01-14:
Den andet er så, at vi ud over allerede at have taget nogle politiske beslutninger om, at der skal bruges meget store beløb i den offentlige sektor, heller ikke har styr nok på økonomien, at der simpelt hen ved et uheld og ved dårlig styring kommer til at blive brugt ekstra mange penge ude i kommunerne.
Magnus Heunicke (S), 2024-04-10:
Jo, og derfor har vi også bedt Kammeradvokaten om at undersøge, hvad der ellers er af muligheder for at sende regningen derhen, hvor den skal hen, nemlig hos forureneren, og jeg noterede mig også, at der var en stor kritik af, at vi satte Kammeradvokaten i gang med det
Lars Boje Mathiesen (UFG), 2024-01-23:
Det er der betydelige udfordringer med, og det koster mange penge, men det burde vi jo så adressere herinde politisk ved at sænke en lang række skatter og afgifter for de virksomheder, så det bliver bedre for dem, og have en dialog med bankerne om at lave en lovgivning, som gør, at de kan komme af med deres kontanter.
Knud Erik Kirkegaard (KF), 2001-05-04:
var præget af en frygt for, at der skulle bosætte sig for mange på landet, og en tilsvarende frygt for, at erhvervsvirksomhederne skulle foretrække at placere sig i landdistrikterne og på den måde belaste miljøet og naturværdierne på landet. Men denne frygt har vist sig at være ubegrundet.
Helge Sander (V), 2005-01-14:
Men til gengæld synes jeg godt, man kan få den oplevelse, når man følger udenlandske universiteter, at det, at der bliver en betalingsordning, gør, at niveauet samlet set bliver hævet, for der bliver selvfølgelig nogle større forventninger, og der kommer et større input udefra.
Peter Skaarup (DF), 2002-02-19:
At man bruger det, man bl.a. skriver i sit forslag til vedtagelse i dag til at gå kritisk til værks, når vi ser på den ulandsbistand, der bliver givet. At man tager udgangspunkt i, at der findes nogle folkelige organisationer, som gør et bravt stykke arbejde også i forhold til normal ulandsbistand, f.eks. Folkekirkens Nødhjælp, der samler penge ind, og hvor mange, mange mennesker rundtomkring i landet giver deres bidrag til forhåbentlig at få en bedre verden.
Pia Gjellerup (S), 2006-05-30:
Kommunerne udformede en række budgetter i efteråret, men da kommunevalget var vel overstået – kun lige netop vel overstået – meddelte regeringen, at den faktisk ikke ville acceptere de budgetter, som de folkevalgte i kommunerne havde vedtaget, og som de alle sammen havde ført valgkamp på for at stille deres borgere de løsninger og det serviceniveau, de kunne forvente på baggrund af budgetterne, i udsigt.
Line Barfod (EL), 2005-10-13:
Jeg har fuld forståelse for, at de overbebyrdede embedsmænd i ministerierne ikke har kunnet nå at få alle aspekter med, men jeg synes, det er beklageligt, at det skulle gå så stærkt med at få gennemført den reform, at man ikke kunne nå at få lavet ordentlig kvalitet i lovbehandlingen og sikre, at der ikke var noget, man havde glemt.
Line Barfod (EL), 2009-03-27:
Men det, der står tilbage, og som fagbevægelsen så henvender sig til os om, er, at firmaerne jo gang på gang er stoppet, og så har de efterladt en ubetalt regning til samfundet for skat og moms, og de efterlader også ofte en ubetalt regning i form af underbetaling af deres ansatte.
Helle Thorning-Schmidt (S), 2005-04-19:
Sandheden er jo, at denne traktat på alle de strækninger, som vi kan blive enige om: forbedring af det, vi gør i forhold til ulande, forbedring af det, vi gør i forhold til udlændinge, forbedring af vores hjælp til flygtninge, forbedring i forhold til åbenhed, forbedring i forhold til borgernes indflydelse er bedre end samtlige de traktater, vi har nu, og derfor vil jeg fastholde, at Socialdemokraterne anbefaler et ja.
Tove Fergo (V), 2002-05-29:
Men hvis der er nogen, der ikke er trygge ved det eller er utilfredse med menighedsrådets beslutning, så kan jeg kun sige, at så må der indgives en klage over menighedsrådet til biskoppen, og så kan man så bringe den videre, hvis man synes dét, til Kirkeministeriet.
Søren Kolstrup (EL), 2000-04-14:
Enhedslisten synes ikke, det her forslag på nogen måde er tilfredsstillende, hvad angår de organisatoriske barrierer, men herregud, det ville da i øvrigt også være mærkeligt, hvis det var Enhedslistens uddannelsespolitik, der sådan vupti blev gennemført.
Kim Edberg Andersen (NB), 2023-05-26:
Vi bliver som samfund nødt til at se hinanden i øjnene og sige, at der er nogle mennesker, der er så langt ude på kanten og er så svage, at det faktisk er o.k., at vi for dem laver et separat regelsæt, en anden måde at håndtere tingene på.
Villy Søvndal (SF), 1998-01-30:
Men gør det slet ikke indtryk, at Lejelovskommissionen, som bestemt ikke er infiltreret af SF - det kan jeg garantere, for den lægger op til nogle liberaliseringer, som vi er imod - at Lejelovskommissionen, som principielt er tilhænger af det her, siger, at det vil betyde stigninger i størrelsesordenen 39 pct. over hele landet og godt 60 pct. i København?
Jørn Jespersen (SF), 2003-01-15:
På nuværende tidspunkt kan jeg bare konstatere, at statsministeren dér har fundet anledning til at sige, at han har fuld tillid, og han bekræfter det igen i dag - på trods af, at der er et udvalg, som har sagt, at den omtalte bog af Bjørn Lomborg objektivt set er i strid med alle normer for god videnskabelig adfærd. Hvordan kan statsministeren på den baggrund have fuld tillid til Bjørn Lomborg som leder af regeringens institut?
Søren Kolstrup (EL), 2000-12-01:
Det er nødvendigt med et pusterum for at sikre, at vi strækker energiressourcerne, indtil de vedvarende energiteknologier kan tage over, og der udtryktes også fra ministerens side et håb om, at det forhåbentlig bliver sådan, at inden de fossile energiressourcer udtømmes, står disse vedvarende energiteknologier parat.
Christian Rabjerg Madsen (S), 2022-05-04:
Altså, hvis man har en mulighed for valgforbund til folketingsvalg, vil man ophæve spærregrænsen, og det er regeringens opfattelse, at spærregrænsen er fornuftig til et folketingsvalg, fordi det er fornuftigt, at det kræver opbakning fra en vis portion af vælgerne, hvis man skal have indflydelse på landets mest grundlæggende love og regler.
Astrid Carøe (SF), 2024-05-08:
Da mine forældre gik på deres uddannelse, havde de mulighed for at få su i meget længere tid, end man har i dag, og de havde i øvrigt også mulighed for at uddanne sig i årevis, og jeg synes egentlig, det er ret fint, at vi har fået strammet lidt op, så man ikke kan være evighedsstudent.
Mette Frederiksen (S), 2013-01-17:
Jeg er meget enig i det, der bliver sagt af Enhedslistens ordfører, hr. Jørgen Arbo-Bæhr, nemlig at det her lovforslag selvfølgelig skal ses i sammenhæng med de mange initiativer, vi tager i regi af Forebyggelsesfonden, hvor vi er enige om at have et fokus på arbejdsmiljøproblemstillinger over en bred kam, men ikke mindst et nyt fokus på det psykiske arbejdsmiljø.
Per Clausen (EL), 2009-03-10:
Det var også helt klart, at det var der ingen interesse for fra flertallet i det danske Folketings side og heller ikke fra flertallet i de øvrige europæiske lande, for Lissabontraktaten var jo det, man skulle have, og så måtte man af hensyn til irerne lave nogle mindre korrektioner, som helst ikke skulle påvirke selve traktaten.
Henrik Høegh (V), 2011-04-07:
Det er der blevet spurgt om flere gange her i Folketingssalen, vi har vendt det flere gange under samråd, og alle steder svarer jeg det samme: at under epidemiske sygdomme i en besætning kan det være en fordel at komme foran ved at lave en flokbehandling, men det er selvfølgelig en veterinærfaglig vurdering, hvornår det her kan komme på tale.
Lars Løkke Rasmussen (V), 2004-04-21:
Det er så et serviceniveau, der er blevet udfordret, kan man sige, ved at nogle ganske få amter er gået et skridt videre og har gennemført det, man kunne kalde halvandetbarnspolitikken, som sådan set hviler på, at hvis der var overskydende æg, kunne man også give hjælp til barn nummer to. Det har ført til, at der altså er et helt forskelligt serviceniveau, afhængigt af hvor man er bosiddende, også fordi amterne har valgt at gøre brug af den bestemmelse, der er i lovgivningen, som betyder, at man kan lukke ned for frit valg-patienter, hvis man har kapacitetsproblemer.
Poul Nyrup Rasmussen (S), 1997-10-09:
Rigsfællesskabet er et fundament ikke alene i dette århundrede, men også i det næste, og derfor er jeg overbevist om, at vi vil formå ikke så meget at tale forbi hinanden som med hinanden, også når vi virkelig kommer på prøve den dag, vi kender resultatet af undersøgelseskommissionens arbejde, og den dag, vi skal tage fat dér.
Karin Nødgaard (DF), 2005-11-08:
Jeg kunne godt tænke mig at høre, om hr. Carsten Hansen kunne forestille sig, at man etablerede en eller anden form for mobilt team, som så kunne køre rundt og opsøge de mennesker, som netop ikke ville henvende sig af sig selv for at få de hjælpemidler, man havde tiltænkt dem.
Hans Kristian Skibby (DD), 2023-10-10:
Der er det vigtigt, at vi i nogle svar fra skatteministeren får præciseret, hvorvidt man vil være i stand til at kunne levere noget, som enten kan udligne hele eller dele af den her stigning i de administrative byrder, eller om der er nogle steder, hvor man kan forenkle den nugældende skattelovgivning her i Danmark.
Mattias Tesfaye (S), 2024-01-23:
Herefter skal der være tid til at vurdere de erfaringer, som kommunerne har fået med at have været i forsøget – erfaringer, som kan danne udgangspunkt for politiske beslutninger om det videre arbejde med en frisættelse på bl.a. dagtilbudsområdet og folkeskoleområdet, så vi prioriterer velfærd, faglighed og fordybelse frem for administration og bureaukrati.
Simon Emil Ammitzbøll (LA), 2014-11-21:
Jeg synes, vi alle skylder at sige, at vi er imod den kvindeundertrykkelse, vi er imod den holdning, der ligger bag nogle af de ting, som forslagsstilleren sikkert tænker på ved burka og niqab, men på mange måder er det jo den mentale burka mere end den fysiske, der skal bekæmpes, og jeg er ikke sikker på, at man bekæmper den mentale burka ved et forbud.
Kim Behnke (FRI), 2001-01-23:
Til sidst så bare et enkelt lille suk: Der er fire konkrete administrative lettelser, og, som jeg indledte med at sige, hurra for dem, men det er stadig væk efter vores beskedne mening i overkanten, at der skal 170 paragraffers lovgivning til for at aflægge et regnskab for en virksomhed.
Lisbeth Bech-Nielsen (SF), 2024-04-02:
Det er trods alt 6 årtier siden, at ministeransvarlighedsloven blev vedtaget, og selv om en mulig forældelsesfrist på 10 år ved den lejlighed blev betegnet, og jeg citerer, som »det rene dyreplageri« af den daværende justitsminister, hr. Hans Hækkerup, må man bare sige, at der er løbet meget vand i åen siden, og historien har vist os, at der kan være rigtig god brug for et gensyn med ministeransvarlighedslovens frister.
Lene Espersen (KF), 1999-12-16:
Så stor ros til hr. Jes Lunde for den indsats, der er gjort ikke mindst på voksen- og efteruddannelsesområdet og på andre områder, hvor der er kommet nyt beskatninger af erhvervslivet, og hvor man virkelig har gjort en indsats for at trække tingene i SF's retning.
Line Barfod (EL), 2011-05-02:
For jo hurtigere, vi får det afklaret – og hvis det viser sig, at der har været et overgreb, får hjulpet barnet – jo mindre bliver sandsynligheden for, at der kommer følger senere i livet, og jo mindre bliver sandsynligheden også for, at det barn senere, når barnet selv bliver stort, begår overgreb mod andre, hvilket vi desværre ser, at nogle få af dem, der har været udsat for overgreb, gør.
Tom Behnke (KF), 2011-06-14:
Det, man skal huske på, er, at lovforslaget her i sig selv handler om de egentlige hjemmerøverier, men strafferammen er 10 års fængsel – også for andre typer hjemmerøverier, også indbrud, der udvikler sig til at være hjemmerøverier, hvis karakteren af dem er grov nok.
Rasmus Stoklund (S), 2020-01-17:
Altså, hvis man har en interesse i, at det tal skal lyde lavere, tror jeg ikke, man skal bede om at få en endnu grundigere undersøgelse, hvor man går endnu længere ud og ser på, hvad det har af konsekvenser med den overrepræsentation, vi har i alle de forkerte statistikker, som hvert eneste år koster uforholdsmæssig mange penge i pædagoger, i behandlingstilbud, hjælp til ofre og retssager – alle mulige steder, hvor det koster samfundet enorme mængder af penge ud over det, der er med i det her regnestykke, som primært handler om underbeskæftigelse.
Ane Halsboe-Jørgensen (S), 2025-04-24:
Men det kan altså ikke være rigtigt, at Arbejdstilsynet ikke har mulighed for at forfølge sådan en sag, når klagen kan være med til at bevise, at her er der lovbrud, at her er der ikke er styr på tingene, og at her passer man hverken på sine medarbejdere eller folk omkring sådan en arbejdsplads, og især når vi ved, hvor farligt asbest kan være, ikke bare for dem, der arbejder med det, men også for omgivelserne.
Mette Abildgaard (KF), 2025-11-07:
Jeg kunne forestille mig, at vi kommer til at stille et ændringsforslag om at få den her del, som jeg forstår er i § 114 a, nr. 3, til at udgå, så vi samtidig kan støtte de øvrige, gode elementer, der ligger i det her lovforslag, som vi gerne vil være med til at bakke op om.
Rasmus Stoklund (S), 2020-05-28:
At vi overhovedet behøver at drøfte det, tror jeg skyldes, at der på den værdipolitiske venstrefløj hersker en udbredt misforståelse, som skaber en underliggende falsk præmis for hele diskussionen, nemlig den uudtalte præmis, at et dansk statsborgerskab er finere og bedre for folk at få end andre statsborgerskaber, de måtte være i besiddelse af.
Bjarne Laustsen (S), 2011-02-01:
Og hvis der er folk i det åbne land, i organisationerne, der synes, at ministerens forslag ikke er fuldt dækkende, hører vi selvfølgelig gerne om det, for jeg kan høre på alle i dag, at vi er enige om, uanset hvem der skal æres, at den her sag skal løses.
Lone Møller (S), 2006-11-29:
Men i det øjeblik regionsrådene må konstatere, at de ud af budgetter, som de jo ikke selv har mulighed for fremover at inddrive til pr. skat, bliver forpligtet til at betale for, at patienter skal på private hospitaler, vil man så fra ministerens side give en garanti for, at de midler, der bliver flyttet fra regionen over i private hospitaler, private institutioner, så også vil følge med, sådan at regionens budget stadig væk vil være intakt?